**Aspskärin toimintakertomus 2022**

Yksityismaille perustetun Aspskärin luonnonsuojelualueen toiminnasta vastaa paikallinen loviisalainen luonnonsuojeluyhdistys Östra Nylands Fågel- och Naturskyddsförening rf. Toiminta painottuu pesimälinnuston laskentaan, poikastuoton seurantaan sekä rengastukseen ja alueen vartiointiin ELY-keskuksen myöntämän erillisluvan turvin.

Yhdistyksen omistama kiinteistö (vartiotupa) Enskärillä toimii myös lintuasemana. Yhdistyksen ylläpitämän lintuaseman päätoimintamuodot maihinnousukieltoajan (1.4.-15.8.) ulkopuolella ovat muuttolintujen laskenta ja rengastuspyynti.

Vuonna 2022 Aspskär oli miehitettynä kaikkiaan 138 päivää ajalla 22.4.-25.10. Jäätilanteen vuoksi miehitysjakso alkoi 2 viikkoa myöhemmin kuin edellisenä vuonna. Miehittäjiä oli kaikkiaan 33 (viime vuonna 31), ja näistä vähintään 5 vrk paikalla olivat (aakkosjärjestyksessä) Eero Haapanen, Martti Hario, Pasi Hario, Jonas Häggblom, Keijo Ikonen, Maiu Juurik, Arto Juvonen, Pihla Kirjokivi, Tellervo Kitula, Ari Laine, Leena Laine, Teemu Lehtiniemi, Olli-Pekka Liinalaakso, Harri Malkio, Olli Okko, Tuomas Ola, Arno Rautavaara, Soili Stenroos, Vesa Tuominen, Sanna-Kajsa Velmala, William Velmala, Ruurik Venetvaara, Staffan Weckman.

21.5. Vikla III käytti risteilyllä lintuharrastajia katsomassa saaristolintuja ja arktista muuttoa.

Perinteinen Tringan vesibussiretki 3.7. keräsi laivallisen innokkaita lintuharrastajia.

**Pesimälinnuston parimäärät**

Meri Aspskärin ympärillä ei jäätynyt koko talvena, mikä tehokkaasti esti kettujen ja supikoirien tulon saarille. Mannerrantojen jäätilanne lykkäsi kuitenkin toiminnan alkamisen huhtikuun viimeiselle viikolle. Pesimälinnusto oli silti aikataulussaan ja ensimmäiset saaristolinnut olivat aloittaneet muninnan huhtikuun puolivälissä (heinäsorsa, kyhmyjoutsen ja merihanhi).

Toukokuu oli tavanomaista viileämpi, ja toukokuun lopun rankat sateet (26.5. satoi 37 mm) koettelivat kalalokkien ja tiirojen munintaa. Vesilintupoikueet menestyivät tänä vuonna selvästi huonommin kuin kahtena edellisenä vuonna. Helteinen heinäkuu kuitenkin suosi tiiranpoikasten kasvua.

Luonnonsuojelualueen pesimälinnuston kokonaisparimäärä 1317 oli hieman pienempi kuin edellisvuoden 1352, mutta merkitsevästi pienempi kuin edeltäneen viisivuotiskauden keskiarvo 1602. Pudotus viisivuotiskauden keskiarvosta juontui ruokkien pesämäärän laskusta, joka alkoi jo viime vuonna ja jatkui tänä vuonna. Ruokkeja on edelleenkin paikalla parituhatta yksilöä, mutta iso osa ei uskalla munia merikotkien saalistuksen alla. Toisaalta tänä vuonna oli havaittavissa, että osa ruokeista ryhtyi pesimään vasta myöhään kesällä kotkien saalistuspaineen hellittäessä. Sama koski etelänkiislaa, jonka pesämäärästa 79 peräti 16 eli 20 % oli munittu normaalin aikataulun jälkeen kesä-heinäkuussa. Pesämäärä oli silläkin kuitenkin pienempi kuin edeltäneen viisivuotiskauden keskiarvo 86. Luonnonsuojelualueen ulkopuolelta Skarveneilta löytyi lisäksi 11 etelänkiislan pesää.

Sorsalinnuista valkoposkihanhen (16 paria) ja haahkan (29) alamäki jatkui, molemmilla pudotusta edeltäneestä viisivuotiskaudesta melkein 50 prosenttia (keskiarvot 35 ja 61 paria). Lokkien ja tiirojen parimäärissä ei ilmennyt suuria muutoksia. Viime vuonna ensi kertaa pesineen pikkulokin parimäärä oli noussut 4:ään, ja ensi kertaa Aspskärillä pesi nyt naurulokki, 2 paria. Entisestä mahtilajista selkälokista on jäljellä enää 1 pari, eikä sekään tuota poikasia. Pitkästä aikaa (sitten 2014) Aspskärillä pesi lehtokurppa. Teerestä tehtiin koko vuonna vain yksi ainoa havainto. Viimeinen teeren pesintä todettiin 2017.

Varpuslinnuista ei löytynyt mitään raflaavaa uutta, parimäärät olivat jokseenkin ennallaan.

**Muuttolintuhavainnointi**

Kevätarktika oli yksi kaikkien aikojen vaisummista, mikä koski koko pohjoista Suomenlahtea. On ilmeistä, että allin muutto kulki Viron puolelta, sillä kokonaismäärä ei yltänyt kymmeneenkään prosenttiin normaalimääristä. Sama todennäköinen reitin muutos koski pilkkasiipeä ja lapasotkaa. Mustalinnun muutto on kaikkiaan aikaistunut; päämuutto meni jo vapunpäivänä (12 180 yksilöä), ja kevään kokonaismäärä Aspskärillä oli 38 000.

Valkoposkihanhien muutto jäi sekin tavanomaista vaisummaksi. Päämuutolla 13.5. nähtiin 21 000 hanhea. Nykyään muutto suuntautuu Suomen yli laajalla rintamalla, ja pääkaupunkiseudullakin voi nähdä mittavia massamuuttoja. Muutto ajoittuu myös nykyään pitemmälle aikavälille kuin ennen.

Sepelhanhen päämuutolla 22.-24.5. laskettiin 63 500 hanhea. Kuikkalintujen päämuutto oli 23.5., 2777 yksilöä. Kahlaajamuutto oli vähäisempää kuin toissavuoden huippumuutto. Kevään muuttosummia olivat 1970 meriharakkaa, 1910 tundrakurmitsaa, 510 punakuiria ja 7050 suosirriä.

Kesällä havaittiin normaalin kahlaajamuuton lisäksi joitakin erikoisuuksia, kuten nuori allihaahka paikallisena elokuun lopulle asti. Laulujoutsenpari oleskeli saarilla heinä-elokuussa. Nuoria pilkkasiipiä nähtiin tavallista vähemmän, enimmillään 200 yksilöä 28.7. Erikoisia kesävieraita olivat myös suopöllö kahdesti heinäkuussa, samoin sepelhanhi ja uuttukyyhky, molemmat kerran heinäkuussa.

Syksyn miehitys oli katkonainen, ja vaelluslintujen esiintyminen jäi vaatimattomaksi. Punajalkahaukan kaikkien aikojen vaellus Suomeen havaittiin myös Aspskärillä, kun 2 nuorta yksilöä saalisteli saarilla elokuussa parina lämpimänä päivänä. Yksittäisiä havaintoja kertyi palokärjestä ja harmaapäätikasta. Sarvipöllöjä rengastettiin syksyllä kaksi, samoin helmipöllöjä. Aseman toinen tulipäähippiäisrengastus tehtiin 24.10.

Pikkulintujen päämuutot jäivät vaatimattomiksi paitsi västäräkin. Erikoista oli kuitenkin pikkuvarpusen runsas esiintyminen; parhaana päivänä 5.10. viivähti 25 yksilöä. Syksyinen allimuutto oli ilahduttavan runsasta: koko syksynä nähtiin yli 70 000 allia, joista parhaana päivänä 10.10. 32 605 yksilöä. Muita hyviä syysmuuttoja olivat 14.10 nähdyt 1532 haapanaa, 123 jouhisorsaa ja 220 lapasotkaa. Kautta aikain paras maakotkamuutto Aspskärillä koettiin 9.-13.10., jolloin nähtiin 4 eri yksilöä.

Kaiken kaikkiaan vuoden aikana havaittiin 186 lintulajia. Harvinaisuuksia olivat muun muassa arosuohaukka, ruisrääkkä, valkoselkätikka (ensimmäinen keväthavainto), huuhkaja (huhuili elokuussa!), lampiviklo, taigauunilintu, tulipäähippiäinen (3 havaintoa) ja keltahemppo.

**Muu eläimistö ja kasvisto**

Hyljehavaintoja tehtiin 15 päivänä. Halli määritettiin kuudesti (enimmillään 4 yksilöä), norppa vain kerran (1 yksilö). Muut havainnot koskivat lajilleen määrittämättömiä hylkeitä, enimmillään 8 yksilöä. Havainnot painottuivat kevääseen ja kesään; elokuun alun jälkeen tehtiin vain yksi havainto hylkeistä.

Saukkoja havaittiin 1-2 yksilöä alkukeväällä, kesäkuun puolivälin jälkeen lajia ei havaittu.

Metsäkauris huuteli 27.6. saarilla.

Rantakäärmeitä esiintyy nykyään luonnonsuojelualueen kaikilla saarilla paitsi Haverörenillä. Myös pieniä poikasia näkyi maastossa. Peltomyyriä oli koko vuoden vähän, ja saattoi kulua monta päivää ennen kuin sai näköhavainnon.

Ohdakeperhosen esiintymisen huippu oli 15.7. Muita lajeja näkyi, muttei mitään suuria päiväsummia vaan lähinnä yksittäisiä ja kaksittaisia. Saarelle uusia hyönteislajeja tunnistettiin viisi.

**Rengastus**

Vuoden mittaan rengastettiin 3177 lintuyksilöä, joista valtaosa tuli verkkopyynnillä. Parhaana pyyntipäivänä 2.5. rengastettiin 405 muuttolintua. Pesivistä lajeista eniten rengastettiin etelänkiisloja, räyskiä, kalatiiroja, harmaalokkeja ja ruokkeja. Uusia rengastuslajeja saarelle olivat merihanhi, harmaasorsa, naurulokki, pikkulokki ja turkinkyyhky. Suurimmat lajikohtaiset määrät olivat tyypillisiä lintuasemalle: punarinta 896, pajulintu 523, hippiäinen 471. Tiltalttejakin rengastettiin 115. Etelänkiislan rengastusmäärä 108 on uusi ennätys.

Aspskärillä rengastetuista ja kontrolloiduista linnuista raportoitiin 221 löytöilmoitusta. Suurin osa on nk. lähipäiväkontrolleja samalta paikalta. Suurin määrä kontrolleja tuli etelänkiislasta (62 ilmoitusta koskien 59 eri yksilöä). Näistä 8 oli rengastettu Ruotsissa pesäpoikasina. Mielenkiintoisimmat kontrollit muista pesivistä linnuista olivat tukkakoskelo 5 vuotta rengastuksesta, isokoskelo 8 vuotta rengastuksesta, meriharakka 5 vuotta rengastuksesta sekä lapintiira ja västäräkki niin ikään 5 vuotta rengastuksesta. Aspskärillä rengastettu merimetso löydettiin kuolleena Högsårasta 17 vuoden ikäisenä.

Aspskärillä kontrolloitiin pesivänä kalatiira, joka oli rengastettu 12 vuotta aikaisemmin Namibiassa muuttomatkan varrella, tarkemmin sanottuna 15. helmikuuta 2010 yli 9000 kilometrin päässä!

Ahvenanmaan Lågskärillä syksyllä 2021 rengastettu punarinta kontrolloitiin 2022 keväällä Aspskärillä.

Inarissa 8.9. rengastettu pajusirkku kontrolloitiin 24 päivää myöhemmin Aspskärillä.

Lisäksi mainittakoon viime vuonna Suomessa aloitettu luotokirvisten värirengastus lukurenkailla. Meillä värirenkaan sai 4 lintua, ja ensimmäinen luenta saatiin 8 kilometrin päästä Hamnskäriltä.

**Yhteistyötahot ja tiedottaminen**

Asemalta käytiin laskemassa Loviisan saariston merimetsoyhdyskuntien parimäärät *Suomen ympäristökeskuksen* pyynnöstä. *Metsähallitukselle* luovutettiin Aspskärin pesimälinnuston parimäärät käytettäväksi valtakunnallisessa saaristolintuseurannassa ja uhanalaisuusarvioinneissa. Samoin tiedot Skarveneiden räyskistä luovutettiin Metsähallitukselle. Uudenmaan *ELY-keskukselle* laadittiin selonteko rauhoitusalueen toiminnasta.

**Aseman kunnossapito ja luonnonhoito**

Mitään isoja remontteja ei tänä vuonna tehty. Yläkerran ikkunoiden kunnostus aloitettiin ja sitä jatketaan 2023 kesällä. Savupiipun nuohous tehtiin 23. toukokuuta. Terassin ja ulkovaraston edustan kansirakenteet ja ulkohuussin portaat kyllästettiin. Polttopuuvarastoa täydennettiin normaalisti rannoilta löytyneillä ajopuilla. Polttopuutilanne on tällä hetkellä hyvä.

Birdlife myönsi yhdistykselle 3500 € avustuksen uusien aurinkokennojen ja sähköjääkaapin hankintaan.

Soutuveneen vauriot korjattiin lasikuitupaikkauksella ja laituri korjattiin viime syksyn korkean veden aiheuttamien vaurioiden vuoksi. Veneet toimivat hyvin koko vuoden. Moottorivene sai talvisäilytyksen Gislomissa.

Kurtturuusua poistettiin juurineen 12 kasvustoa. Työ on hidasta ja voimia vaativaa käsityötä ja edellyttää vanhojen kasvustojen tarkistusta vuosittain, koska kaikkea juuristoa ei saada kerralla pois.

Rantaroskaa kertyi aikaisempaa vähemmän; mantereelle vietiin sekalaista rantaroskaa kolme säkillistä.

**Tulevaa toimintaa**

Pesimälinnuston takseerausta jatketaan vakioiduin menetelmin, jotta pitkään aikasarjaan ei tule katkoksia. Samoin lähialueen räyskä- ja merimetsoluodot takseerataan ja tiedot luovutetaan Metsähallituksen saaristolintuseurantaan. Pesimälinnuston poikasrengastusta jatketaan vakioidusti, samoin muuttolintujen verkkorengastusta. Muuttolintuja pyydetään yhdeksällä vakioverkolla, lisänä on kaksi petoverkkoa. Lisäverkkoja käytetään tarpeen mukaan.